CELEX: 
Language: bg
Date: 2021-05-27 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) 2019/787 на Европейския парламент и на Съвета по отношение на етикетирането на спиртни напитки, получени от комбинацията на спиртна напитка с една или повече храни

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Понастоящем Регламент (ЕС) 2019/787 не изисква официалното наименование на спиртните напитки, получени чрез комбиниране на категория спиртна напитка или географско указание с други храни, да се изписва в същото зрително поле като съставния термин, с който се описва тази комбинация. Настоящият делегиран акт има за цел да определи условията за етикетиране на такива спиртни напитки.
            
            
               При липсата на такова изискване действителното естество на спиртната напитка, получена от тази комбинация, може да не е ясно и етикетирането може да накара потребителите да повярват, че съставният термин е действителното наименование на спиртната напитка. В някои случаи това може да доведе до злоупотреба с репутацията на спиртна напитка (категория или географско указание), чието официално наименование фигурира в комбинация с една или повече храни, които не са били използвани в нейното производство в съответствие с приложение I към Регламент (ЕС) 2019/787 или със съответната продуктова спецификация, тъй като получената спиртна напитка би имала различно официално наименование.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Някои държави членки посочиха пред Комисията, че липсата на разпоредба, с която се изисква посочването на официалното наименование на спиртната напитка в същото зрително поле като съставните термини, отслабва разпоредбите относно последната.
            
            
               Консултации с участието на експерти от всички 27 държави членки бяха проведени като подготовка за заседанията на експертната група за общата организация на селскостопанските пазари на спиртни напитки, които се проведоха (виртуално) на 13 октомври и 3 декември 2020 г., както и на 9 февруари и 28 април 2021 г. В резултат на този процес на консултации беше постигнат широк консенсус по проекта на делегиран регламент.
            
            
               Беше отчетен консенсус и в рамките на общата обществена консултация, проведена чрез публикуването на проекта на делегиран регламент на онлайн портала „По-добро законотворчество“ от 26 март до 23 април 2021 г. Партньорите от СТО бяха уведомени.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Делегираният акт има за основание член 50, параграф 3 от Регламент (ЕС) 2019/787 и се отнася само до една разпоредба, по отношение на която по силата на посочения параграф Комисията е получила правомощието да изменя същата разпоредба. Делегираният акт следва да се приеме посредством процедурата съгласно член 46 от Регламент (ЕС) 2019/787.
            
            
               Член 1: В този член се предвижда официалното наименование на спиртните напитки, получени чрез комбиниране на категория спиртна напитка или географско указание с други храни, да се изписва в същото зрително поле като съставния термин, с който се описва тази комбинация. Целта на разпоредбата е да се избегне подвеждането на потребителите относно съдържанието на получената спиртна напитка.
            
            
               Член 2: В този член предвижда преходен период, като се дава възможност спиртните напитки, засегнати от настоящия регламент, които са били етикетирани преди 31 декември 2022 г. в съответствие с разпоредбите на Регламент (ЕО) № 110/2008, да продължат да бъдат пускани на пазара, без да е необходимо да бъдат преетикетирани.
            
            
               Член 3: В този член се предвижда едновременното начало на прилагане на изменението, посочено в член 1, и на разпоредбата, за която то се отнася (т.е. член 11, параграф 3 от Регламент (ЕС) 2019/787), които по силата на член 51, параграф 1 от същия регламент ще се прилагат от 25 май 2021 г.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 27.5.2021 година
            
            
               за изменение на Регламент (ЕС) 2019/787 на Европейския парламент и на Съвета по отношение на етикетирането на спиртни напитки, получени от комбинацията на спиртна напитка с една или повече храни
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/787 на Европейския парламент и на Съвета от 17 април 2019 г. за определението, описанието, представянето и етикетирането на спиртни напитки, за използването на наименованията на спиртните напитки при представянето и етикетирането на други храни, за защитата на географските указания на спиртни напитки, за използването на етилов алкохол и дестилати от земеделски произход в алкохолните напитки и за отмяна на Регламент (ЕО) № 110/2008
                  1
               , и по-специално член 50, параграф 3 от него,
            
         
         
            
               като има предвид, че:
            
            
               (1)В член 11, параграф 3 от Регламент (ЕС) 2019/787 се определят правила относно описанието, представянето и етикетирането на алкохолни напитки, получени чрез комбиниране на категория спиртна напитка или географско указание за спиртна напитка с други храни. Такива алкохолни напитки се описват чрез съставни термини, които съчетават или официално наименование, предвидено в категориите спиртни напитки, съдържащи се в приложение I към посочения регламент, или географското указание на спиртна напитка с наименованието на други храни. 
            
            
               (2)В член 11, параграф 3 от Регламент (ЕС) 2019/787 не се изисква наименованието на получената алкохолна напитка да се поставя в същото зрително поле като съставния термин. Това може да накара потребителите да вярват, че съставният термин е действителното наименование на алкохолната напитка, което представлява злоупотреба с репутацията на категориите спиртни напитки или географските указания, особено в случаите, когато получената алкохолна напитка е спиртна напитка.
            
            
               (3)В член 7, параграф 1, буква а) от Регламент (ЕС) № 1169/2011 на Европейския парламент и на Съвета
                  2
                се изисква информацията за храните да не бъде заблуждаваща, особено по отношение на тяхното естество и същност. В член 9 от посочения регламент се предвижда предоставянето на задължителната информация за храната, включително наименованието ѝ, а в член 13 от същия регламент се изисква задължителната информация да бъде обозначена на видно място по такъв начин, че да е лесно откриваема, четлива и при необходимост незаличима.
            
            
               (4)В съответствие с член 9 от Регламент (ЕС) 2019/787 изискванията за представяне и етикетиране, определени в Регламент (ЕС) № 1169/2011, се прилагат за алкохолни напитки, получени от комбинацията на спиртни напитки с други храни. За да се гарантира, че тези изисквания са изпълнени възможно най-добре, особено за спиртни напитки, получени от такава комбинация, е уместно да се изисква официалното наименование на получената спиртна напитка да бъде поставено в същото зрително поле като съставния термин, описващ тази комбинация. Това следва да е така всеки път, когато съставният термин е посочен в описанието, представянето или етикетирането на спиртна напитка. Така ще се предотвратят заблуждаващите практики и ще се гарантира, че потребителите са надлежно информирани за действителното естество на спиртните напитки, получени от комбинацията на спиртни напитки с други храни.
            
            
               (5)Това задължение обаче не следва да се прилага, когато в съответствие с член 10, параграф 5, буква б) от Регламент (ЕС) 2019/787 официалното наименование на спиртната напитка е заменено със съставен термин, който включва термините „ликьор“ или „крем“, при условие че крайният продукт отговаря на изискванията за категория 33 от приложение I към същия регламент.
            
            
               (6)Поради това Регламент (ЕС) 2019/787 следва да бъде съответно изменен.
            
            
               (7)Следва да се предвиди преходен период за прилагането на разпоредбите за етикетиране, определени в настоящия регламент, за да се даде възможност спиртните напитки, етикетирани преди 31 декември 2022 г. в съответствие с разпоредбите на Регламент (ЕО) № 110/2008 на Европейския парламент и на Съвета
                  3
               , да продължат да бъдат пускани на пазара, без да се изисква преетикетирането им. 
            
            
               (8)В съответствие с член 51, параграф 3 от Регламент (ЕС) 2019/787 и за да се избегне всякаква форма на регулаторен вакуум, настоящият регламент следва да се прилага с обратна сила от 25 май 2021 г.,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               В член 11 от Регламент (ЕС) 2019/787 параграф 3 се заменя със следното:
            
            
               „3.
                     Съставните термини, описващи алкохолна напитка:
            
            
               а)се изписват с еднакви букви със същия шрифт, размер и цвят;
            
            
               б)не се прекъсват с текстови или графични елементи, които не са част от тях;
            
            
               в)не се изписват в размер на шрифта, който е по-голям от шрифта, използван за наименованието на алкохолната напитка; и
            
            
               г)когато алкохолната напитка е спиртна напитка, винаги се придружават от официалното наименование на спиртната напитка, което се изписва в същото зрително поле като съставния термин, освен ако официалното наименование е заменено от съставен термин в съответствие с член 10, параграф 5, буква б).“.
            
            
               Член 2
            
            
               Спиртните напитки, които не отговарят на изискванията, определени в член 11, параграф 3, буква г) от Регламент (ЕС) 2019/787, изменен с настоящия регламент, но които отговарят на изискванията на Регламент (ЕО) № 110/2008 и са етикетирани преди 31 декември 2022 г., могат да продължат да бъдат пускани на пазара до изчерпване на складовите наличности.
            
            
               Член 3
            
         
         
            
               Настоящият регламент влиза в сила на третия ден след деня на публикуването му в Официален вестник на Европейския съюз.
            
            
               Той се прилага от 25 май 2021 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 27.5.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 130, 17.5.2019 г., стр. 1.
               
               
                  
                     (2)
                  
                        Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ L 304, 22.11.2011 г., стр. 18).
               
               
                  
                     (3)
                  
                        Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета (ОВ L 39, 13.2.2008 г., стр. 16).